Black Myth: Wukong

***Black Myth: Wukong*** () ialah permainan video berperanan aksi 2024 yang dibangunkan dan diterbitkan oleh Game Science. Permainan ini mengambil cerita novel Cina klasik *[[Perjalanan ke Barat]]*, dan mengikuti watak monyet Sun Wukong.

Ia telah diterbitkan untuk PlayStation 5 dan Windows pada 20 Ogos 2024, dengan versi Xbox Series X/S dirancang untuk dikeluarkan pada masa akan datang. Ia adalah salah satu permainan paling laris pada pertengahan 2024 dengan penjualan sebesar 10 juta salinan.

## Permainan
*Black Myth: Wukong* merupakan sebuah permainan peranan aksi. Permainan ini mengandungi elemen yang merupakan ciri subgenre *Soulslike*. Mod permainan dimainkan secara pemain tunggal dan ditunjukkan dari perspektif orang ketiga.

Pemain mengawal Destined One, watak monyet berdasarkan Sun Wukong daripada novel klasik Cina Perjalanan ke Barat. Senjata utamanya ialah tongkat seperti *Ruyi Jingu Bang* dalam novel. Tongkat ini boleh memanjang dan mengecil semasa pertempuran. Tiga gaya tongkat—hempasan, tiang, dan cucukan—menyediakan kepelbagaian dalam serangan.

Mekanik pertempuran memerlukan pengurusan sumber. Fokus dikumpul menerusi serangan ringan, elakan tepat masa, dan lain-lain. Apabila meter fokus penuh, satu mata fokus diperoleh. Ia boleh digunakan untuk memulakan serangan berat. Serangan berat boleh dilakukan secara berasingan atau digabungkan dalam serangan ringan. Sementara itu, stamina berkurang semasa berlari, mengelak, dan menyerang.

Mantera mempunyai masa penyejukan dan menggunakan mana. Terdapat empat kategori: mistik, perubahan, tali, dan transformasi. Watak boleh berubah bentuk menjadi makhluk atau entiti lain. Sebagai contoh, transformasi Red Tides menjadi Guangzhi, manusia serigala dengan glaive berapi. Setiap transformasi mempunyai set gerakan dan kesihatan tersendiri. Transformasi tidak menggunakan mana tetapi mempunyai masa penyejukan. Ia aktif sehingga kuasa atau kesihatan habis.

Semangat dan bekas memberikan bonus pasif dan kemahiran aktif. Setiap satu menggunakan qi yang diisi semula melalui serangan. Ketua syaitan yang ditewaskan boleh meninggalkan semangat yang boleh diserap ke dalam labu atau diperoleh dari kuil penjaga. Contoh semangat: Wandering Wight (serangan kepala). Contoh bekas: Plantain Fan (menyebabkan taufan).

Permainan ini bergerak secara linear dengan kawasan luas diselitkan. Kuil penjaga berfungsi sebagai titik semakan sepanjang laluan. Pemain boleh menyesuaikan gaya permainan dengan mengagihkan semula spark (mata kemahiran). Tahap kesukaran berubah sepanjang permainan dan tidak boleh diselaraskan secara manual. Selepas tamat, pemain boleh mengakses mod *New Game Plus* dan mod khusus untuk pertarungan bos.

## Sinopsis
### Latar Tempat
**Black Myth: Wukong** diilhamkan daripada novel klasik Cina, **Perjalanan ke Barat**. Sebagai contoh, permainan ini menampilkan adaptasi watak-watak novel tersebut dan latar belakang mereka. Permainan ini dibahagikan kepada enam bab, masing-masing berpusat di lokasi yang berbeza: Gunung Angin Hitam, Bukit Angin Kuning, *Barat Baharu*, Bukit Berjala, *Gunung Berapi*, dan *Gunung Huaguo*. Dunia permainan ini dihuni oleh dewa-dewa dari panteon Cina, termasuklah dewa-dewi Buddha, Tao, dan pelbagai lagi. Pelbagai makhluk yaoguai, iaitu entiti yang memiliki kuasa luar biasa serta rupa bentuk ganjil, turut mendiami dunia ini. Cerita permainan ini mengisyaratkan ketegangan yang semakin meningkat antara dewa-dewi Buddha dari *Gunung Lingshan* dan dewa-dewa Tao dari *Mahkamah Syurga*.

Permainan ini memperkenalkan unsur budaya dan keindahan semula jadi dari dunia sebenar ke dalam latarnya. Sebagai contoh, permainan ini menampilkan latar berpandukan Kuil Kaiyuan di Quanzhou, Kuil Wulong di Langzhong, dan Ukiran Batu Dazu, antara lainnya.

Setiap bab diakhiri dengan babak animasi yang mengulas dan menekankan unsur naratif dan tema permainan. Tiga babak pertama berteraskan falsafah tradisional Cina. Babak keempat menggambarkan tema cinta, babak kelima menyentuh tema kesedihan dan kemarahan, dan babak terakhir merupakan kilas balik dalam susunan masa terbalik kepada peristiwa penting dalam **Perjalanan ke Barat**.

### Plot
Setelah mengiringi tuannya, Biksu Tang, dan mendapatkan kitab suci Buddha dalam pengembaraan ke Barat, Sun Wukong mencapai tahap kebuddhaan. Namun, beliau menolak kehidupan di *Mahkamah Syurga* demi kegembiraan hidup sederhana di Gunung Huaguo. Mahkamah mula mencurigainya lalu menghantar bala tentera yang diketuai oleh Erlang Shen untuk memaksanya tunduk. Sun Wukong bertarung dengan Erlang Shen, tetapi ditumpaskan oleh ikatan gelung di kepalanya dan disumpah menjadi batu di puncak gunung. Kesemua enam deria beliau dirampas dan menjadi enam relik. Selama berabad-abad berikutnya, monyet-monyet di gunung itu berusaha mengumpul semula relik tersebut untuk menghidupkannya kembali.

Salah seekor monyet, yang digelar si Terpilih, merentas Gunung Angin Hitam dengan bantuan Penjaga Tanah tempatan. Dia menewaskan Beruang Hitam Guai, yang menyimpan relik Mata Keinginan di atas sebuah pagoda. Relik tersebut diperoleh semula selepas Beruang Hitam Guai menyerah kalah. Si monyet meneruskan perjalanan ke Bukit Angin Kuning yang tandus, di mana dia menumpaskan Bijak Angin Kuning, yang menggunakan kepala terpisah Bodhisattva Lingji untuk menyimpan relik Telinga Berasap. Seorang Sami Tanpa Kepala yang misteri, iaitu Lingji sendiri, memulihkan kepalanya dan menyerahkan relik itu kepada sang pahlawan.

Seterusnya, dia menuju ke *Barat Baharu*, sebuah kawasan pergunungan yang dingin. Kening Kuning, yang menyamar sebagai Maitreya, memiliki relik Hidung Keangkuhan. Beliau menghantar Bintang Kang-Jin untuk memburu monyet tersebut. Dalam pertempuran, Bintang Kang-Jin terhempas ke Gendang Emas yang memenjarakan Zhu Bajie, sahabat lama Sun Wukong. Bajie menyertai misi pencarian. Si monyet menewaskan Kening Kuning, yang melarikan diri dan jatuh ke dalam tasik beku. Maitreya mengutip relik itu dari tasik dan menyerahkannya.

Kedua-dua mereka tiba di Bukit Berjala. Kakak Keempat daripada keluarga iblis labah-labah membantu mereka. Kakak Kedua menculik Zhu Bajie dan menyerahkannya kepada ketua keluarga, Labah-labah Ungu. Namun, monyet itu berjaya menyelamatkannya. Labah-labah Ungu melarikan diri ke tempat Mahaguru Bermata Seratus, yang kemudian merampas relik Lidah Cemburu daripadanya dengan kekerasan. Si monyet menyertai para adik-beradik labah-labah dalam serangan balas dan menewaskan Mahaguru. Zhu Bajie dan Labah-labah Ungu yang cedera, yang pernah bercinta, bertukar pandangan terakhir sebelum Bajie melangkah pergi dengan penuh duka.

Di *Gunung Berapi*, mereka bertemu seseorang yang mengaku sebagai Pingping, anak perempuan kepada Raja Lembu dan Puteri Rubah Jelita. Namun Raja Lembu menyedari bahawa itu sebenarnya ialah Anak Merah yang menyamar untuk memperdayakan mereka. Beliau menyerahkan relik Tubuh Berduka kepada si monyet, tetapi Anak Merah merampas dan memakannya. Mereka bertempur, dan akhirnya makhluk itu dikalahkan. Rakshasi, ibu kepada Anak Merah, merayu agar anaknya diampunkan dan menawarkan Kipas Pisang. Namun, Anak Merah enggan tunduk dan membunuh diri. Selepas itu, relik tersebut muncul semula dan diambil.

Di Pagoda Besar di *Barat Baharu*, Maitreya membimbing Erlang Shen dan wira kita ke *Gunung Mei*. Di sana, dia menewaskan Erlang Shen dan Empat Raja Syurga. Erlang Shen, yang telah menyimpan relik Minda milik Sun Wukong sejak pertempuran dahulu, membuka semula kenangan itu melalui mata ketiganya dan berkongsi kesedaran bahawa perlawanan masa lalu mereka telah membuka jalan pembebasan bagi Wukong — melalui kematian sebagai insan biasa.

Mereka kembali ke Gunung Huaguo. Si monyet dan Bajie mendapatkan semula perisai Sun Wukong dan Jingubang. Mereka menembusi batu di puncak gunung dan masuk ke alam yang terbentuk daripada ingatan Wukong. Di sana, Monyet Tua membawa mereka menyeberangi air. Mereka bertemu bayangan diri mereka sendiri, lalu Monyet Tua menjelaskan bahawa si monyet ialah jelmaan minda Wukong. Beliau menerangkan bahawa minda ialah zat yang unik bagi setiap kehidupan dan akan lenyap bersama ajal. Maka, Wukong tidak akan kembali seperti dahulu, namun dunia tetap akan memiliki pewarisnya — iaitu si monyet itu sendiri.

Akhirnya, dia mengalahkan cangkerang kosong Wukong. Kelima-lima relik bergabung dalam tubuhnya. Tatkala jasad Wukong hilang, gelung logam di kepalanya muncul dan jatuh ke dalam air cetek. Dalam satu pengakhiran, Monyet Tua meletakkan gelung itu di kepala si monyet, mengikatnya. Dalam pengakhiran lain, setelah minda Wukong dikembalikan, dia menolak untuk memakai gelung itu — dan kekal bebas.

## Pembangunan
**Black Myth: Wukong** ialah permainan video yang dibangunkan dan diterbitkan oleh Game Science. Pada 25 Februari 2018, pihak pembangun membuat keputusan untuk menghasilkan sebuah permainan pemain tunggal. Pada Disember 2018, pasukan pembangunan berpindah dari Shenzhen ke Hangzhou.

Pasukan pembangun berhasrat menghasilkan permainan pemain tunggal yang mencerminkan gaya tersendiri mereka, dengan penekanan kepada tema budaya tradisional. Fokus terhadap genre aksi main peranan untuk studio dan projek ini timbul selepas satu tinjauan dalaman menunjukkan bahawa permainan aksi RPG merupakan genre yang paling lama dimainkan oleh kakitangan di Steam. Menurut Feng Ji, pendekatan ini membolehkan mereka lebih memahami dan menjiwai pemain, kerana mereka sendiri adalah pemain genre tersebut.

Pasukan turut membincangkan pelbagai tema seperti xianxia dan wuxia, namun paling bersemangat terhadap **Perjalanan ke Barat**. Akhirnya, mereka memilih untuk mengadaptasi *Perjalanan ke Barat* dan menghasilkan naratif baharu yang meneruskan kisah asalnya. Tajuk siri ini, **Black Myth**, diambil bagi mencerminkan tema-tema gelap yang diterokai melalui mitologi Cina. Tajuk permainan kemudiannya menjadi **Black Myth: Wukong**, kerana watak Sun Wukong merupakan penghubung paling utama antara novel dan permainan ini.

Pasukan pembangunan memilih watak-watak utama untuk dimasukkan ke dalam permainan, dan berdasarkan idea ini, mereka merancang tiga belas peringkat, termasuk Bukit Singa-Unta, Kerajaan Wanita, Gunung Angin Hitam, Bukit Angin Kuning, dan Gunung Berapi. Namun begitu, disebabkan kekangan masa, hanya peringkat tertentu diberi keutamaan dan dibangunkan sepenuhnya. Menjelang hujung tahun 2018, fungsi teras permainan telah dilaksanakan dan peringkat Gunung Huaguo hampir siap sepenuhnya. Selepas itu, tumpuan dialihkan kepada peringkat Gunung Angin Hitam.

**Black Myth: Wukong** pertama kali diumumkan melalui treler yang memaparkan permainan dari binaan pra-alfa pada 20 Ogos 2020. Treler tersebut mempamerkan permainan yang dibina menggunakan *Unreal Engine 4*. Ia memaparkan watak utama meneroka persekitaran dan bertempur dengan pelbagai musuh di peringkat Gunung Angin Hitam.

Game Science memuat naik video tersebut ke media sosial tanpa menghubungi sebarang pihak media permainan video terlebih dahulu. Dalam masa sehari, treler tersebut mencapai hampir 2 juta tontonan di YouTube dan 10 juta tontonan di Bilibili.

Treler itu diterbitkan dengan tujuan menarik minat bakal pekerja untuk menyertai pembangunan permainan. Maka, tujuan utama treler itu ialah untuk memaparkan peringkat Gunung Angin Hitam dalam keadaan pembangunan sebenar, dan bukannya sebagai persembahan yang direka khas untuk penonton.

Pasukan pembangunan asal hanya terdiri daripada tujuh orang, dan menjelang pengumuman treler, bilangan ahli meningkat kepada sekitar tiga puluh orang. Sebelum itu, mereka merekrut melalui rangkaian peribadi masing-masing, tetapi akhirnya menyedari pendekatan ini tidak mencukupi untuk skala projek ini. Sambutan luar jangka terhadap treler tersebut membawa lebih 10 ribu permohonan pekerjaan, namun pihak studio tetap mengekalkan rancangan untuk hanya mengambil antara 10 hingga 15 orang, demi mengelakkan pertumbuhan mendadak yang boleh menjejaskan visi asal mereka.

Menjelang akhir pembangunan, seperti yang ditunjukkan dalam kredit akhir permainan, jumlah ahli pasukan telah meningkat kepada 140 orang.

**Black Myth: Wukong** dibangunkan menggunakan Unreal Engine 5. Pembangunan asal bermula dengan enjin terdahulu, Unreal Engine 4. Peralihan kepada versi baharu diumumkan menerusi treler pada 20 Ogos 2021.

Seorang jurucakap dari Game Science menjelaskan bahawa mereka beralih kepada *Unreal Engine 5* pada tahun 2021 kerana ia dapat membantu mencapai tahap realisme visual yang mereka sasarkan dalam gaya permainan.

Dalam mereka bentuk persekitaran permainan, pasukan menjalankan kajian di tapak sebenar di pelbagai lokasi dengan kerjasama institusi budaya tempatan. Mereka melakukan imbasan ke atas bangunan dan arca di pelbagai lokasi sebenar untuk digunakan dalam reka bentuk permainan.

Sepanjang empat tahun, pasukan pembangunan menjelajah ke pelbagai lokasi di China untuk melaksanakan kerja ini. Pada tahun pertama, Yang Qi dan beberapa ahli pasukan meninjau lokasi-lokasi berpotensi untuk merancang proses imbasan. Usaha ini akhirnya menghasilkan pustaka aset digital yang jauh melebihi keperluan sebenar permainan.

Teknologi tangkapan pergerakan digunakan untuk merakam aksi pelakon demi menghidupkan gerakan pelbagai watak dalam permainan. Pelakon Yin Kai, yang merupakan pengamal seni mempertahankan diri, menyumbangkan rakaman pergerakan untuk watak utama dan beberapa watak lain. Kebanyakan aksinya merangkumi pergerakan pertarungan yang dilakukan oleh watak utama.

Kerja bunyi permainan ini, termasuk muzik dan lakonan suara, diterbitkan oleh studio 8082 Audio. Muzik permainan ini menggabungkan unsur alat muzik tradisional Cina bersama elemen orkestra Barat.

Gaya vokal yang digunakan berpaksikan kepada tradisi muzik rakyat Cina, seperti penceritaan rakyat Shaanbei (ditemani oleh alat muzik sanxian), nyanyian rakyat Hua'er dari wilayah Gansu, dan nyanyian keagamaan Buddha.

Salah satu kemuncak muzik permainan ialah adaptasi simfoni bagi lagu tema *Yungong Xunyin*, yang asalnya dikarang oleh Xu Jingqing untuk siri televisyen klasik 1986, **Perjalanan ke Barat**.

Untuk alih suara bahasa Inggeris, Game Science menggalakkan pelakon suara untuk meneroka loghat serantau, seperti loghat *Brummie* bagi watak Harimau Yin. Studio PitStop Productions yang mengendalikan rakaman suara Inggeris memilih pendekatan berdasarkan watak ke watak, dengan tujuan mengekalkan kepelbagaian suara yang luas tanpa mengaitkannya secara spesifik dengan lokasi dalam permainan.

Hasil seni permainan dihasilkan dalam pelbagai bentuk. Enam babak animasi dalam permainan ini diterbitkan oleh beberapa studio animasi berbeza.

Gaya seni untuk babak pertama bertajuk *"I See"* diinspirasikan daripada karya klasik Studio Filem Animasi Shanghai dan komik tradisional bergambar satu panel yang dikenali sebagai lianhuanhua. Dari segi estetika, ia menggabungkan teknik *xieshi* (realis) dan xieyi (ekspresif).

Babak keenam bertajuk *"Unfinished"* pula digambarkan dalam gaya *lianhuanhua*, dengan elemen yang diinspirasikan daripada teknik lukisan garis dakwat *baimiao* serta mural tradisional seperti mural dari Dunhuang.

Untuk babak-babak lain, gaya seni yang digunakan termasuk animasi henti gerak dan gaya anime.

Potret watak dalam permainan ini pada asalnya dilukis dengan teknik berus dakwat gaya Dinasti Song, sebagai lukisan sutera dan kemudiannya diproses secara digital. Ia menggunakan gabungan teknik *gongbi* dan *xieyi*.

Lima mural dalam permainan pula diinspirasikan oleh lukisan Cina dari era Dinasti Song, termasuk karya seperti *Searching the Mountain*, *Gathering Herbs*, *Monkey and Cats*, dan *Five Hundred Arhats*. Ia juga mengambil inspirasi daripada buku ilustrasi dan cetakan blok kayu *Perjalanan ke Barat* dari era Ming dan Qing.

Kesemua mural ini pada awalnya dilukis menggunakan warna di atas sutera dengan teknik tradisional, sebelum diproses secara digital untuk dijadikan sebagai mural dalam permainan.

**Black Myth: Wukong** dibangunkan dengan bajet sebanyak $70 juta dalam tempoh enam tahun, menurut laporan oleh **Bloomberg**. Projek ini dibiayai sebahagiannya oleh pelabur Hero Games.

Game Science sebelum ini telah membangunkan dua permainan mudah alih sebelum mereka mengambil keputusan untuk membangunkan projek berskala besar ini secara berhati-hati—satu pendekatan yang dibentuk daripada keperluan untuk terus bertahan sebagai studio baharu, serta pengalaman pasukan itu sendiri dengan risiko pembangunan berskala besar semasa bekerja di bekas majikan mereka, Tencent.

Pasukan pembangunan pada mulanya tidak meletakkan harapan tinggi terhadap keuntungan kerana kos penyelidikan dan pembangunan yang tinggi. Jangkaan awal mereka ialah permainan ini akan terjual antara 3 hingga 5 juta unit—jumlah yang mencukupi untuk menjamin kesinambungan projek dan membuka laluan kepada projek-projek masa hadapan.

Perkhidmatan Cukai Wilayah Zhejiang memetik kenyataan oleh seorang pengurus kewangan Game Science berhubung insentif cukai tahun 2023 bagi perbelanjaan penyelidikan dan pembangunan, di mana kos dianggarkan telah melebihi 300 juta yuan (bersamaan $42 juta).

Angka ini bukanlah keseluruhan bajet, tetapi merujuk kepada kos penyelidikan dan pembangunan teras yang ditanggung terus oleh Game Science, tidak termasuk sumbangan luar dan pelbagai perbelanjaan lain syarikat, dan digunakan dalam dasar cukai yang bertujuan memupuk inovasi teknologi merentasi industri.

## Pelepasan

**Black Myth: Wukong** dikeluarkan untuk PC (Windows) dan PlayStation 5 pada 20 Ogos 2024, jam 10 pagi (UTC+8). Versi untuk Xbox Series X/S dijadualkan dikeluarkan pada 20 Ogos 2025.

Pada 20 Ogos 2020, Game Science memperkenalkan *Black Myth: Wukong* melalui satu treler yang memaparkan permainan daripada binaan pra-alfa. Pada Januari 2023, mereka menerbitkan satu filem pendek sempena sambutan Tahun Arnab yang mendedahkan permainan tersebut akan dilancarkan pada musim panas 2024. Semasa The Game Awards 2023 pada Disember 2023, mereka mengeluarkan satu treler yang mengumumkan tarikh pelancaran iaitu 20 Ogos 2024.

Pada Jun 2024, Game Science mendedahkan bahawa versi permainan untuk Xbox Series X/S ditangguhkan bagi tujuan pengoptimuman agar memenuhi piawaian kualiti mereka. Laporan media mencadangkan bahawa penangguhan ini mungkin berpunca daripada had teknikal Xbox Series S, manakala sesetengah sumber menyebut bahawa isu utama adalah berkaitan dengan kebocoran memori.

**IGN** melaporkan bahawa penangguhan tersebut, menurut satu sumber yang tidak dinamakan, berpunca daripada perjanjian eksklusiviti dengan Sony dan bukannya disebabkan isu teknikal. Jeff Grubb dari **Giant Bomb** menyatakan selepas bercakap dengan sumbernya bahawa Sony tidak mempunyai sebarang perjanjian pemasaran untuk mengekalkan permainan tersebut sebagai eksklusif. Pada September 2024, Microsoft memberikan kenyataan bahawa penangguhan itu bukan berpunca daripada had keupayaan Xbox "yang telah dibawa kepada pengetahuan kami."

Pada Januari 2025, Feng Ji membuat hantaran media sosial mengenai situasi Xbox, menyebut bahawa "10 GB memori dikongsi" sukar untuk diselesaikan tanpa pengalaman bertahun-tahun dalam pengoptimuman. Pada Jun 2025, Game Science mengumumkan tarikh pelancaran versi Xbox, menjelaskan bahawa "Membawa *Black Myth: Wukong* ke Xbox Series X|S—dan memastikan pengalaman tersebut memenuhi piawaian kualiti dalaman kami—bukanlah sesuatu yang mudah. Mujurlah, kami berjaya menyelesaikan tugas mencabar ini dengan lancar dalam tahun pertama selepas pelancaran rasmi permainan."

Untuk pelancaran, *Black Myth: Wukong* hadir dalam empat edisi: Edisi Standard Digital, Edisi Digital Mewah, Edisi Mewah, dan Edisi Pengumpul. Edisi Standard Digital mengandungi permainan asas. Edisi Digital Mewah menyediakan, selain permainan asas, kandungan tambahan dalam permainan serta runut bunyi digital terpilih. Kandungannya termasuk senjata *Bronzecloud Staff*; kelengkapan *Topeng Opera Rakyat*, *Perisai Amal Opera Rakyat*, *Pelindung Lengan Opera Rakyat*, dan *But Kulit Opera Rakyat*; serta alat kecil *Loceng Angin*. Dua edisi fizikal iaitu Edisi Mewah dan Edisi Pengumpul, mengandungi kod pengaktifan untuk Edisi Digital Mewah melalui WeGame untuk pembelian di JD.com atau melalui Steam untuk pembelian luar negara.

Edisi Mewah hadir bersama barangan koleksi fizikal: Sarung Logam, Ikat Kepala Pengikat, *Kekacauan di Jamuan Pic* (cetak berwarna pada skrol sutera), Loket Loceng Angin, Cincin *Batu Guruh*, Pin *Burung Matahari Emas*, Setem dan Poskad, serta Sijil Jaminan. Untuk Edisi Pengumpul, barangan termasuk: Sarung Logam, Patung watak utama *Menghadapi Takdir*, *Ajaran Sutra Hati* (cetak berwarna pada skrol sutera), Loceng Angin, Batu Guruh, Burung Matahari Emas, Setem dan Poskad, serta Sijil Jaminan. Edisi-edisi ini tidak menyertakan cakera fizikal. Game Science menyatakan bahawa mereka masih meneroka pilihan untuk menawarkan cakera fizikal, namun kekangan sumber luar talian menjadikannya sukar untuk melancarkan cakera fizikal serentak dengan pelancaran permainan.

*Black Myth: Wukong* merupakan permainan paling banyak dimasukkan ke dalam senarai hajat di Steam mulai Mei 2024. Pra-pesanan untuk permainan ini dilancarkan pada 8 Jun 2024. Kandungan dalam permainan *Labu Merah Jejak Perintis*, yang juga boleh diperoleh melalui kemajuan permainan, merupakan insentif bonus bagi pra-pesanan. Menurut laporan pada awal Ogos 2024 sebelum pelancaran, permainan ini menduduki tempat pertama dalam carta jualan teratas global Steam.

Apabila muat turun awal (preload) permainan dibuka menjelang pelancaran, penggunaan jalur lebar muat turun di Steam mencapai paras tertinggi sepanjang sejarah iaitu 70 terabait sesaat, mengatasi rekod terdahulu yang dicatat oleh *Cyberpunk 2077* pada tahun 2020. Hero Games, rakan pemasaran, dilaporkan telah menghantar emel kepada beberapa pencipta kandungan dengan kod pengaktifan permainan dan garis panduan yang melarang mereka daripada membincangkan topik-topik tertentu seperti politik, feminisme, dan isu-isu lain semasa liputan mereka tentang pelancaran permainan.

Edisi fizikal PlayStation 5 untuk *Black Myth: Wukong* mengandungi cakera fizikal bagi permainan asas serta kod baucar untuk menebus kandungan Edisi Mewah. Edisi ini dilancarkan pada Disember 2024 atau Januari 2025, bergantung kepada wilayah.

### Kandungan selepas pelancaran
Pada Disember 2024, *Black Myth: Wukong* menerima satu kemas kini percuma yang merangkumi kandungan baharu seperti mod boss rush yang dibuka selepas tamat kempen cerita, peta untuk setiap bab, dan satu set perisai khas sempena sambutan Tahun Baru Cina.

CEO Hero Games, Daniel Wu, yang juga merupakan pelabur, mengesahkan kepada *Bloomberg* bahawa akan terdapat pengembangan untuk *Black Myth: Wukong*. Dalam satu temu bual pada September 2024, Feng Ji berkata ramai orang bertanyakan mengenai pengembangan dan terdapat khabar angin bahawa ia akan dikeluarkan sempena Tahun Baru Cina, namun beliau menjelaskan bahawa mereka tidak menganggap pengembangan itu hampir siap kerana mereka mahu mencapai piawaian kualiti yang lebih tinggi dan perlu masa untuk meneroka teknologi dan tema baharu. Yang Qi, menjawab khabar angin yang menyatakan kononnya terdapat banyak kandungan yang dipotong dan akan digunakan untuk pengembangan, menafikan perkara tersebut dan menyatakan bahawa aset yang dibangunkan biasanya diguna semula untuk tujuan lain.

Game Science merancang *Black Myth: Wukong* sebagai judul pertama dalam siri *Black Myth*, yang akan meneroka pelbagai kisah dalam mitologi Cina. Permainan ini dirujuk secara dalaman sebagai *B1*, iaitu *Black Myth One*, merujuk kepada statusnya sebagai karya pertama dalam siri tersebut. Mereka mempunyai idea untuk dua lagi judul dalam siri ini, tetapi belum mendedahkannya kepada umum.

## Sambutan
### Ulasan

*Black Myth: Wukong* menerima ulasan "umumnya menggalakkan" di PC dan PlayStation 5 daripada pengkritik, menurut laman agregator ulasan Metacritic.

### Jualan
Pada hari pelancaran, *Black Myth: Wukong* mencapai lebih 2.2 juta pemain serentak di Steam, menjadikannya permainan kedua tertinggi mengikut metrik ini, mengatasi permainan popular lain seperti *[[Elden Ring]]* dan *[[Cyberpunk 2077]]*. Ia menjadi permainan pemain tunggal dengan bilangan pemain serentak tertinggi di Steam. Menurut *[[Bloomberg News|Bloomberg]]*, kejayaan ini membantu permainan tersebut "mengukuhkan tempatnya dalam sejarah industri." Pada 22 Ogos 2024, permainan mencatat puncak serentak tertinggi lebih 2.4 juta pemain di Steam. Ia menduduki tempat kedua keseluruhan di Steam, di belakang hanya **, bagi semua permainan.

Game Science mengumumkan bahawa *Black Myth: Wukong* telah terjual 10 juta unit, berdasarkan data 23 Ogos 2024, jam 9 malam (UTC+8), dan mencapai 3 juta pemain serentak merentas semua platform. Ini menjadikannya salah satu tajuk yang paling pantas terjual dalam tempoh masa tersebut. Edisi Deluxe dan Collector's Edition sangat diminati, dengan 700 ribu orang mendaftar untuk membeli hanya 30 ribu unit yang tersedia di JD.com.

CEO Hero Games Daniel Wu, seorang pelabur, memberitahu *Bloomberg* bahawa *Black Myth: Wukong* telah terjual 18 juta unit dalam masa dua minggu. *Bloomberg* menggambarkan ini sebagai "salah satu permulaan terpantas yang pernah dilihat dalam industri permainan global." Sony mendedahkan bahawa ia merupakan permainan PlayStation 5 yang paling banyak dimuat turun di Amerika Utara (AS dan Kanada), Eropah, dan Jepun sepanjang Ogos 2024.

## Rujukan

## Pautan luar
*